Folketing
2000-02-10

Nu vil formanden formentlig sige til mig, at jeg ikke må sige det, så derfor siger jeg det ikke. Men jeg ville have sagt, at det er noget forfærdeligt sludder, hr. Christian H. Hansen siger. Sagen er jo den, at erhvervslivet har brug for folk, der kan både dansk og fremmedsprog. Når der skal laves et fremstød i et tredjeland, har man brug for mennesker, der kan det pågældende sprog og kender til kulturen på et højt niveau. Hr. Christian H. Hansen springer fuldstændig over den enighed, som hr. Brian Mikkelsen og jeg opnåede under den sidste debat, nemlig at jo bedre man er til sit modersmål, jo bedre man er til at sætte kryds og bolle, og hvad ved jeg - altså til grammatikken - jo nemmere er det at lære det første fremmedsprog. Det er den forudsætning, som ligger til grund for min tale. Jeg ved godt, at hr. Christian H. Hansen ikke bryder sig om det, men det er rent faktisk fakta.